CELEX: 32013R0415
Language: bg
Date: 2013-05-06 00:00:00
Title: Регламент (ЕС) № 415/2013 на Комисията от 6 май 2013 година за установяване на допълнителни отговорности и задачи на референтните лаборатории на ЕС за бяс, за туберкулоза по говедата и за здравето на пчелите, за изменение на Регламент (ЕО) № 737/2008 и за отмяна на Регламент (ЕС) № 87/2011  текст от значение за ЕИП

7.5.2013   
            
            
               BG
            
            
               Официален вестник на Европейския съюз
            
            
               L 125/7
            
         РЕГЛАМЕНТ (ЕС) № 415/2013 НА КОМИСИЯТА
   от 6 май 2013 година
   за установяване на допълнителни отговорности и задачи на референтните лаборатории на ЕС за бяс, за туберкулоза по говедата и за здравето на пчелите, за изменение на Регламент (ЕО) № 737/2008 и за отмяна на Регламент (ЕС) № 87/2011
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (1), и по-специално член 32, параграф 6 от него,
   като има предвид, че:
   
               (1)
            
            
               В Регламент (ЕО) № 882/2004 се определят основните функции и задължения на референтните лаборатории на ЕС за фуражи и храни и за опазване на здравето на животните, посочени в приложение VII към същия регламент. Освен това в Регламент (ЕО) № 882/2004 се предвижда, че Комисията може да включи в приложение VII към него други референтни лаборатории на ЕС в областите, попадащи в обхвата на регламента.
            
         
               (2)
            
            
               В Регламент (ЕО) № 882/2004 се предвижда също така, че освен установените с регламента основни функции и задължения на референтните лаборатории на ЕС в областта на здравето на животните Комисията може да определи допълнителни отговорности и задачи за тези референтни лаборатории.
            
         
               (3)
            
            
               С Регламент (ЕО) № 737/2008 на Комисията от 28 юли 2008 г. за определяне на референтните лаборатории на Общността за болести по ракообразните, бяс и туберкулоза по говедата, за установяване на допълнителни отговорности и задачи на референтните лаборатории на Общността за бяс и за туберкулоза по говедата и за изменение на приложение VII към Регламент (ЕО) № 882/2004 на Европейския парламент и на Съвета (2) Комисията определи, inter alia, референтните лаборатории на ЕС за бяс и за туберкулоза по говедата и съответните вписвания за тези лаборатории бяха включени в приложение VII към Регламент (ЕО) № 882/2004. Освен това в приложения I и II към Регламент (ЕО) № 737/2008 са посочени някои специфични отговорности и задачи, свързани с характеристиките на патогените. Те са определени в допълнение към отговорностите и задачите, установени с Регламент (ЕО) № 882/2004.
            
         
               (4)
            
            
               С Регламент (ЕС) № 87/2011 на Комисията от 2 февруари 2011 г. за определяне на референтна лаборатория на ЕС за здравето на пчелите, за установяване на допълнителни отговорности и задачи за тази лаборатория и за изменение на приложение VII към Регламент (ЕО) № 882/2004 на Европейския парламент и на Съвета (3) Комисията определи референтната лаборатория на ЕС за здравето на пчелите и съответното вписване за тази лаборатория бе включено в приложение VII към Регламент (ЕО) № 882/2004. Освен това в приложението към Регламент (ЕС) № 87/2011 са посочени някои специфични отговорности и задачи, свързани с характеристиките на агентите, които могат да повлияят върху здравето на пчелите. Те са определени в допълнение към отговорностите и задачите, установени с Регламент (ЕО) № 882/2004.
            
         
               (5)
            
            
               Определението за някои задачи на референтната лаборатория на ЕС за здравето на пчелите в приложението към Регламент (ЕС) № 87/2011 следва да бъде изменено по отношение на серологичните тестове, тъй като те не са приложими за изследвания на пчелите. Също така наименованието на синдрома на разпадане на пчелните семейства (CCD) следва да бъде изменено с цел да се гарантира съгласуваност с използваната терминология в изследванията за наблюдение на смъртността при пчелите съгласно Решение за изпълнение 2012/362/ЕС на Комисията (4).
            
         
               (6)
            
            
               За по-голяма яснота и опростяване на законодателството на Съюза е целесъобразно разпоредбите относно тези допълнителни отговорности и задачи на референтните лаборатории на ЕС за бяс, за туберкулоза по говедата и за здравето на пчелите да бъдат установени в един-единствен законодателен акт.
            
         
               (7)
            
            
               Поради това Регламент (ЕО) № 737/2008 следва да бъде съответно изменен, а Регламент (ЕС) № 87/2011 следва да бъде отменен.
            
         
               (8)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩИЯ РЕГЛАМЕНТ:
   Член 1
   В допълнение към основните функции и задължения на референтните лаборатории на ЕС в областта на здравето на животните, определени в член 32, параграф 2 от Регламент (ЕО) № 882/2004, референтната лаборатория на ЕС за бяс, посочена в точка 16 от част II на приложение VII към посочения регламент, поема също така отговорностите и задачите, определени в приложение I към настоящия регламент.
   Член 2
   В допълнение към основните функции и задължения на референтните лаборатории на ЕС в областта на здравето на животните, определени в член 32, параграф 2 от Регламент (ЕО) № 882/2004, референтната лаборатория на ЕС за туберкулоза по говедата, посочена в точка 17 от част II на приложение VII към посочения регламент, поема също така отговорностите и задачите, определени в приложение II към настоящия регламент.
   Член 3
   В допълнение към основните функции и задължения на референтните лаборатории на ЕС в областта на здравето на животните, определени в член 32, параграф 2 от Регламент (ЕО) № 882/2004, референтната лаборатория на ЕС за здравето на пчелите, посочена в точка 18 от част II на приложение VII към посочения регламент, поема също така отговорностите и задачите, определени в приложение III към настоящия регламент.
   Член 4
   Регламент (ЕО) № 737/2008 се изменя, както следва:
   
               (1)
            
            
               членове 2 и 3 се заличават.
            
         
               (2)
            
            
               приложения I и II се заличават.
            
         Член 5
   Регламент (ЕС) № 87/2011 се отменя.
   Позоваванията на отменения регламент се тълкуват като позовавания на настоящия регламент.
   Член 6
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 май 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 165, 30.4.2004 г., стр. 1.
   
      (2)  ОВ L 201, 30.7.2008 г., стр. 29.
   
      (3)  ОВ L 29, 3.2.2011 г., стр. 1.
   
      (4)  ОВ L 176, 6.7.2012 г., стр. 65.
   
      ПРИЛОЖЕНИЕ I
      
         Отговорности и задачи на референтната лаборатория на ЕС за бяс в допълнение към предвидените в член 32, параграф 2 от Регламент (ЕО) № 882/2004
      
      
                  1.
               
               
                  Референтната лаборатория на ЕС за бяс координира, като се консултира с Комисията, използваните в държавите членки методи за диагностика на бяс, по-конкретно като:
                  
                              а)
                           
                           
                              определя типа, съхранява и доставя щамове на вируса на бяс;
                           
                        
                              б)
                           
                           
                              подготвя, контролира и доставя международни стандартни серуми и други референтни реагенти на националните референтни лаборатории с цел да се стандартизират тестовете и реагентите, използвани в държавите членки;
                           
                        
                              в)
                           
                           
                              валидира референтни реагенти, включително антигени и национални стандартни серуми, предоставени от националните референтни лаборатории;
                           
                        
                              г)
                           
                           
                              изгражда и поддържа банка за серуми и набор от вируси на бяс и поддържа база данни с изолирани щамове от територията на Съюза, включително тяхната типологизация;
                           
                        
                              д)
                           
                           
                              организира периодични сравнителни проверки на диагностични процедури на равнището на Съюза и извършва изпитвания за пригодност на националните референтни лаборатории;
                           
                        
                              е)
                           
                           
                              събира и сверява данни и информация относно използваните диагностични методи и резултатите от извършваните в Съюза тестове;
                           
                        
                              ж)
                           
                           
                              определя характеристиките на вирусите на бяс с най-съвременните налични методи, за да се даде възможност за по-добро разбиране на епидемиологията на тази болест;
                           
                        
                              з)
                           
                           
                              следи развитието в областта на надзора, епидемиологията и профилактиката на бяс в целия свят;
                           
                        
                              и)
                           
                           
                              придобива задълбочени познания за подготовката и използването на продукти на ветеринарната имунология, използвани за ликвидиране и контрол на бяс, включително оценка на ваксините.
                           
                        
            
                  2.
               
               
                  Референтната лаборатория на ЕС за бяс също така:
                  
                              а)
                           
                           
                              улеснява хармонизирането на техниките, използвани на цялата територия на Съюза, по-конкретно чрез определяне на стандартни методологии за извършване на тестове;
                           
                        
                              б)
                           
                           
                              организира работни срещи за националните референтни лаборатории съгласно работната програма и изчисления бюджет, посочени в член 2 от Регламент за изпълнение (ЕС) № 926/2011 на Комисията (1), включително обучения на експерти от държавите членки и когато е целесъобразно — от трети държави, във връзка с новите аналитични методологии;
                           
                        
                              в)
                           
                           
                              предоставя техническа помощ на Комисията и по нейно искане участва в международни форуми, свързани с болестта бяс, отнасящи се по-конкретно до стандартизацията на аналитичните диагностични методи и тяхното прилагане.
                           
                        
            
                  3.
               
               
                  Освен това референтната лаборатория на ЕС за бяс извършва изследователски дейности и винаги, когато е възможно, координира изследователски дейности, насочени към по-успешен контрол и ликвидиране на болестта бяс, по-конкретно като:
                  
                              а)
                           
                           
                              провежда или сътрудничи на националните лаборатории при провеждането на проучвания за валидиране на тестове;
                           
                        
                              б)
                           
                           
                              предоставя експертно мнение на Комисията и събира информация и доклади, свързани с дейностите на референтната лаборатория на ЕС.
                           
                        
            
         (1)  ОВ L 241, 17.9.2011 г., стр. 2.
   
   
      ПРИЛОЖЕНИЕ II
      
         Отговорности и задачи на референтната лаборатория на ЕС за туберкулоза по говедата в допълнение към предвидените в член 32, параграф 2 от Регламент (ЕО) № 882/2004
      
      
                  1.
               
               
                  Референтната лаборатория на ЕС за туберкулоза по говедата координира, като се консултира с Комисията, използваните в държавите членки методи за диагностика на туберкулозата по говедата, по-конкретно като:
                  
                              а)
                           
                           
                              определя типа, съхранява и доставя щамове на Mycobacterium sp., причиняващи туберкулоза при животните;
                           
                        
                              б)
                           
                           
                              подготвя, контролира и доставя референтни реагенти на националните референтни лаборатории с цел да се стандартизират тестовете и реагентите, използвани в държавите членки;
                           
                        
                              в)
                           
                           
                              валидира референтни реагенти, включително антигени и туберкулини, предоставени от националните референтни лаборатории за туберкулоза по говедата;
                           
                        
                              г)
                           
                           
                              изгражда и поддържа набор от Mycobacterium sp., причиняващи туберкулоза при животните, и поддържа база данни с изолирани щамове от територията на Съюза, включително тяхната типологизация;
                           
                        
                              д)
                           
                           
                              организира периодични сравнителни проверки на диагностични процедури на равнището на Съюза и извършва изпитвания за пригодност на националните референтни лаборатории;
                           
                        
                              е)
                           
                           
                              събира и сверява данни и информация относно използваните диагностични методи и резултатите от извършваните в Съюза тестове;
                           
                        
                              ж)
                           
                           
                              определя характеристиките на Mycobacterium sp., причиняващи туберкулоза при животните, с най-съвременните налични методи, за да се даде възможност за по-добро разбиране на епидемиологията на тази болест;
                           
                        
                              з)
                           
                           
                              следи развитието в областта на надзора, епидемиологията и профилактиката на туберкулозата по говедата в целия свят;
                           
                        
                              и)
                           
                           
                              придобива задълбочени познания за подготовката и използването на продукти на ветеринарната имунология, използвани за ликвидиране и контрол на туберкулозата по говедата, включително оценка на ваксините.
                           
                        
            
                  2.
               
               
                  Референтната лаборатория на ЕС за туберкулоза по говедата също така:
                  
                              а)
                           
                           
                              улеснява хармонизирането на техниките, използвани на цялата територия на Съюза, по-конкретно чрез определяне на стандартни методологии за извършване на тестове;
                           
                        
                              б)
                           
                           
                              организира работни срещи за националните референтни лаборатории съгласно работната програма и изчисления бюджет, посочени в член 2 от Регламент за изпълнение (ЕС) № 926/2011, включително обучения на експерти от държавите членки и когато е целесъобразно — от трети държави, във връзка с новите аналитични методологии;
                           
                        
                              в)
                           
                           
                              предоставя техническа помощ на Комисията и по нейно искане участва в международни форуми, свързани с диагностиката на туберкулозата по говедата, отнасящи се по-конкретно до стандартизацията на аналитичните диагностични методи и тяхното прилагане.
                           
                        
            
                  3.
               
               
                  Освен това референтната лаборатория на ЕС за туберкулоза по говедата извършва изследователски дейности и винаги, когато е възможно, координира изследователски дейности, насочени към по-успешен контрол и ликвидиране на туберкулозата по говедата, по-конкретно като:
                  
                              а)
                           
                           
                              провежда или сътрудничи на националните лаборатории при провеждането на проучвания за валидиране на тестове;
                           
                        
                              б)
                           
                           
                              предоставя експертно мнение на Комисията и събира информация и доклади, свързани с дейностите на референтната лаборатория на ЕС.
                           
                        
            
   
      ПРИЛОЖЕНИЕ III
      
         Отговорности и задачи на референтната лаборатория на ЕС за здравето на пчелите в допълнение към предвидените в член 32, параграф 2 от Регламент (ЕО) № 882/2004
      
      
                  1.
               
               
                  Референтната лаборатория на ЕС за здравето на пчелите координира, като се консултира с Комисията, използваните в държавите членки методи за необходимата диагностика на съответните болести по пчелите, по-конкретно като:
                  
                              а)
                           
                           
                              определя типа, съхранява и при необходимост доставя щамове от патогенните агенти за улеснение на диагностиката в Съюза;
                           
                        
                              б)
                           
                           
                              определя типа, антигенната и генната характеристика на патогенни агенти, когато това е целесъобразно и необходимо, например за епидемиологично проследяване или проверка на диагноза;
                           
                        
                              в)
                           
                           
                              доставя стандартни серуми и други референтни реагенти за националните референтни лаборатории с цел стандартизиране на теста и на реагентите, използвани във всяка държава членка, където са необходими референтни реагенти;
                           
                        
                              г)
                           
                           
                              организира периодични сравнителни проверки на диагностичните процедури на равнището на Съюза съвместно с националните референтни лаборатории с цел да се осигури информация за използваните диагностични методи и резултатите от извършваните в Съюза тестове;
                           
                        
                              д)
                           
                           
                              съхранява експертни познания относно кошерния акар (Tropilaelaps) и малкия кошерен бръмбар (Aethina tumida), както и за други важни патогенни агенти, за да се позволи бърза диференциална диагностика;
                           
                        
                              е)
                           
                           
                              идентифицира болестотворните патогенни агенти, при необходимост в тясно сътрудничество с регионалните референтни лаборатории, определени от Световната организация за здравеопазване на животните (OIE);
                           
                        
                              ж)
                           
                           
                              изгражда и поддържа актуализиран набор от патогенни агенти и техните щамове, както и актуализиран набор от други реагенти против патогени на болести по пчелите, когато има такива;
                           
                        
                              з)
                           
                           
                              изготвя списък на използваните понастоящем техники в различните лаборатории;
                           
                        
                              и)
                           
                           
                              предлага стандартизирани тестове и процедури за тестване или референтни реагенти за извършване на вътрешен контрол на качеството;
                           
                        
                              й)
                           
                           
                              консултира Комисията по научни въпроси, свързани със здравето на пчелите.
                           
                        
            
                  2.
               
               
                  Референтната лаборатория на ЕС за здравето на пчелите също така:
                  
                              а)
                           
                           
                              оказва активно съдействие при диагностицирането на огнища на съответната болест в държавите членки, като получава изолати от патогени за потвърдителна диагноза, характеризиране и епизоотични проучвания, и незабавно информира Комисията, държавите членки и съответните национални референтни лаборатории за резултатите от всяко проведено проучване;
                           
                        
                              б)
                           
                           
                              улеснява обучението или преквалификацията на експерти по лабораторна диагностика с оглед хармонизиране на диагностичните техники на територията на Съюза;
                           
                        
                              в)
                           
                           
                              организира работни срещи за националните референтни лаборатории съгласно работната програма и изчисления бюджет, посочени в член 2 от Регламент за изпълнение (ЕС) № 926/2011, включително обучения на експерти от държавите членки и когато е целесъобразно — от трети държави, във връзка с новите аналитични методологии;
                           
                        
                              г)
                           
                           
                              предоставя техническа помощ на Комисията и по нейно искане участва в международни форуми, по-специално относно стандартизирането на аналитичните методи и тяхното прилагане;
                           
                        
                              д)
                           
                           
                              разработва дейности за наблюдение и при възможност координира дейностите, насочени към подобряване на здравния статус на пчелите в Съюза, по-конкретно като:
                              
                                          i)
                                       
                                       
                                          провежда или сътрудничи на съответните национални лаборатории при провеждането на проучвания за валидиране на тестове;
                                       
                                    
                                          ii)
                                       
                                       
                                          оказва научна и техническа подкрепа на Комисията и събира информация и доклади, свързани с дейностите на референтната лаборатория на ЕС;
                                       
                                    
                                          iii)
                                       
                                       
                                          разработва и координира проучване относно загубата на пчелни колонии в Съюза с цел да се определи референтна база за „нормалната“ сезонна смъртност при пчелите;
                                       
                                    
                        
                              е)
                           
                           
                              сътрудничи със съответните компетентни лаборатории в трети държави, в които тези болести са често срещани, по отношение на методите за диагностика на болестите по пчелите;
                           
                        
                              ж)
                           
                           
                              сътрудничи със съответните регионални лаборатории, определени от OIE, по отношение на рядко срещаните болести (кошерен акар (Tropilaelaps) и малък кошерен бръмбар (Aethina tumida), както и други рядко срещани в Съюза болести);
                           
                        
                              з)
                           
                           
                              сверява и препраща на Комисията и на съответните национални референтни лаборатории информация относно рядко срещани и ендемични болести или вредители, които биха могли да се появят и да засегнат Съюза, в това число загубата на пчелни колонии.
                           
                        
            
                  3.
               
               
                  Освен това референтната лаборатория на ЕС за здравето на пчелите:
                  
                              а)
                           
                           
                              след съгласуване с Комисията извършва експерименти и опити на място, насочени към подобряване на контрола на специфични болести по пчелите;
                           
                        
                              б)
                           
                           
                              по време на ежегодната среща на националните референтни лаборатории прави преглед на съответните изисквания относно тестването, определени в Здравния кодекс за сухоземните животни и в Ръководството за диагностични тестове и ваксини за сухоземни животни на OIE;
                           
                        
                              в)
                           
                           
                              подпомага Комисията при преразглеждане на препоръките на OIE в Здравния кодекс за сухоземните животни и в Ръководството за диагностични тестове и ваксини за сухоземни животни.